Առաձգական Արմսթրոնգ

Առաձգական Արմսթրոնգ (), գելատիպ նյութով լցված խաղալիքների հավաքածու։ Խաղալիքներն առաջին անգամ թողարկվել են ԱՄՆ-ում 1976 թվականին։ Ֆիգուրները 4-6 անգամ ձգվելու հնարավորություն ունեն, այնուհետև ստանում են իրենց սկզբնական ձևը։

Stretch Armstrong խաղալիքների ստեղծման գաղափարը պատկանում է Kenner ընկերության արդյունաբերական դիզայներ Ջեսի Դ. Հորովիցին, որին ոգևորությամբ աջակցել է R&D դեպարտամենտի ղեկավար և փոխնախագահ Ջեյմս Քունը և հաստատել արտադրության գաղափարը։

Սկզբում «ձգվող մարդը», ինչպես նրան կոչում էին, ստեղծվել է երկու կերպարով՝ սումո ըմբիշ և ատլետիկ մարմնակազմվածքով շիկահեր մարզիկ։ Ըմբիշն ստացվել է չափազանց ծանրակշիռ և մեծ, այդ պատճառով Kenner ընկերության տեխնոլոգ Ռիչարդ Դոբեկի որոշմամբ թողարկվել է միայն շիկահեր մարզիկի նմուշը։ Նրա հիմնական խնդիրը եղել է այն, որ խաղալիքների ձգվելու գործառույթը ապահովվել է ներքին զսպանակներով, որոնք չափազանց դժվար էր խաղալիքների մեջ մտցնելը, անհարմար և ամուր էին, ինչպես նաև վնասում էին խաղալիքների լատեքսային մաշկը։

Այդ ժամանակ Ջեյմս Քունը, լինելով քիմիկոս-ճարտարագետ, զբաղվել է խաղալիքը հեղուկ շաքարի տեքսով նյութով լցնելու խնդրով։ Որպես հիմք վերցվել է եգիպտացորենի օշարակը, որը բացարձակապես անվտանգ է երեխաների համար։ Այն երկար եփել են մինչև անհրաժեշտ մածուցիկություն և համամասնությունն ստանալը։ Արդյունքում մտահղացումը հաջողություն է ունեցել, իսկ Քունն ու Հորովիցը իրենց հայեցակարգը ներկայացրել են անձամբ Kenner ընկերության նախագահ Բեռնի Լումիսին, որը բարձր է գնահատել գաղափարը։ Այդ պահից սկսվել է խաղալիքի զանգվածային արտադրությունը։

1976 թվականից մինչև 2019 թվականը Stretch Armstrong հավաքածուի խաղալիքների մեծ մասը պատրաստվել է լատեքսային ռետինից և պարունակել գելանման գլյուկոզայի օշարակ, բացառությամբ Vac-Man-ի տարբերակի, որը լցված էր պոլիէթիլենային գնդիկներով, իսկ գլխի մեջ տեղադրված էր հատուկ պոմպ։ Օդը հեռացնելուց հետո խաղալիքն ի վիճակի է ստանալ և պահել ցանկացած ձև։

2016 թվականին տեղի է ունեցել ապրանքանիշի գլոբալ վերագործարկում, 2017 թվականին Netflix մուլտիմեդիա հեռուստաալիքով սկսվել է Stretch Armstrong մուլտսերիալի ցուցադրությունը, որ ստեղծվել է Hasbro Studios-ի կողմից։ Նույն թվականին Stretch Armstrong-ի խաղալիքներն ընդգրկվել են Dream Toys List, Telegraph Magazine-ի ամենափնտրվող նվերների ցուցակում։ Բացի այդ, Stretch Armstrong-ը ներառվել է քսաներորդ դարի ամենահանրաճանաչ և օրիգինալ 100 լավագույն խաղալիքների վարկանշային աղյուսակում՝ ըստ Time ամսագրի։

Ծանոթագրություններ 

Խաղալիքներ